याज्ञवल्क्यस्मृतिः/व्यवहाराध्यायः/दिव्यप्रकरणम्
<table>		
		
<td><p>		
	तुलाग्न्यापो विषं कोशो दिव्यानीह विशुद्धये   ।महाभियोगेष्वेतानि शीर्षकस्थेऽभियोक्तरि   । । २.९५  । ।	</p>
<td><p>		
	रुच्या वान्यतरः कुर्यादितरो वर्तयेच्छिरः   ।विनापि शीर्षकात्कुर्यान्नृपद्रोहेऽथ पातके   । । २.९६  । ।	</p>
<td><p>		
	सचैलं स्नातं आहूय सूर्योदय उपोषितम्  ।कारयेत्सर्वदिव्यानि नृपब्राह्मणसंनिधौ   । । २.९७  । ।	</p>
<td><p>		
	तुला स्त्रीबालवृद्धान्ध पङ्गुब्राह्मणरोगिणाम्  ।अग्निर्जलं वा शूद्रस्य यवाः सप्त विषस्य वा   । । २.९८  । ।	</p>
<td><p>		
	नासहस्राद्धरेत्फालं न विषं न तुलां तथा   ।नृपार्थेष्वभिशापे च वहेयुः शुचयः सदा   । । २.९९  । ।	</p>
<td><p>		
	तुलाधारणविद्वद्भिरभियुक्तस्तुलाश्रितः   ।प्रतिमानसमीभूतो रेखां कृत्वावतारितः   । । २.१००  । ।	</p>
<td><p>		
	त्वं तुले सत्यधामासि पुरा देवैर्विनिर्मिता   ।तत्सत्यं वद कल्याणि संशयान्मां विमोचय   । । २.१०१  । ।	</p>
<td><p>		
	यद्यस्मि पापकृन्मातस्ततो मां त्वं अधो नय   ।शुद्धश्चेद्गमयोर्ध्वं मां तुलां इत्यभिमन्त्रयेत् । । २.१०२  । ।	</p>
<td><p>		
	करौ विमृदितव्रीहेर्लक्षयित्वा ततो न्यसेत् ।सप्ताश्वत्थस्य पत्राणि तावत्सूत्रेण वेष्टयेत् । । २.१०३  । ।	</p>
<td><p>		
	त्वं अग्ने सर्वभूतानां अन्तश्चरसि पावक   ।साक्षिवत्पुण्यपापेभ्यो ब्रूहि सत्यं कवे मम   । । २.१०४  । ।	</p>
<td><p>		
	तस्येत्युक्तवतो लौहं पञ्चाशत्पलिकं समम्  ।अग्निवर्णं न्यसेत्पिण्डं हस्तयोरुभयोरपि   । । २.१०५  । ।	</p>
<td><p>		
	स तं आदाय सप्तैव मण्डलानि शनैर्व्रजेत् ।षोडशाङ्गुलकं ज्ञेयं मण्डलं तावदन्तरम्  । । २.१०६  । ।	</p>
<td><p>		
	मुक्त्वाग्निं मृदितव्रीहिरदग्धः शुद्धिं आप्नुयात् ।अन्तरा पतिते पिण्डे संदेहे वा पुनर्हरेत् । । २.१०७  । ।	</p>
<td><p>		
	सत्येन माभिरक्ष त्वं वरुणेत्यभिशाप्य कम्  ।नाभिदघ्नोदकस्थस्य गृहीत्वोरू जलं वशेत् । । २.१०८  । ।	</p>
<td><p>		
	समकालं इषुं मुक्तं आनीयान्यो जवी नरः   ।गते तस्मिन्निमग्नाङ्गं पश्येच्चेच्छुद्धिं आप्नुयात् । । २.१०९  । ।	</p>
<td><p>		
	त्वं विष ब्रह्मणः पुत्रः सत्यधर्मे व्यवस्थितः   ।त्रायस्वास्मादभीशापात्सत्येन भव मेऽमृतम्  । । २.११०  । ।	</p>
<td><p>		
	एवं उक्त्वा विषं शार्ङ्गं भक्षयेद्धिमशैलजम्  ।यस्य वेगैर्विना जीर्येच्छुद्धिं तस्य विनिर्दिशेत् । । २.१११  । ।	</p>
<td><p>		
	देवानुग्रान्समभ्यर्च्य तत्स्नानोदकं आहरेत् ।संस्राव्य पाययेत्तस्माज्जलं तु प्रसृतित्रयम्  । । २.११२  । ।	</p>
<td><p>		
	अर्वाक्चतुर्दशादह्नो यस्य नो राजदैविकम्  ।व्यसनं जायते घोरं स शुद्धः स्यान्न संशयः   । । २.११३  । ।	</p>
</table>